AZ EURÓPAI PARLAMENT ÉS A TANÁCS 107/2005/EK RENDELETE
(2005. január 12.)
az ázsiai és latin-amerikai fejlődő országokban az otthonuktól elszakadt népességcsoportokat támogató műveletekről szóló 2130/2001/EK rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 179. cikke (1) bekezdésére,
tekintettel a Bizottság javaslatára,
a Szerződés 251. cikkében megállapított eljárásnak megfelelően (1),
mivel:
(1)
A 2130/2001/EK rendelet (2) alapján a Közösség programot hajt végre az ázsiai és latin-amerikai fejlődő országokban az otthonuktól elszakadt népességcsoportokat támogató műveletek érdekében. E rendelet 2004. december 31-én hatályát veszítette.
(2)
A 2130/2001/EK rendelet megállapítja, hogy hatályának meghosszabbítása annak az Ázsiára és Latin-Amerikára vonatkozó egységes keretrendeletbe történő beillesztésének lehetőségétől függ.
(3)
2002. júliusában a Bizottság elfogadta a Közösségnek az ázsiai és latin-amerikai országokkal való együttműködéséről szóló európai parlamenti és tanácsi rendeletre vonatkozó javaslatot (3), amely beilleszti az ázsiai és latin-amerikai fejlődő országokban az otthonuktól elszakadt népességcsoportok támogatását, valamint hatályon kívül helyezi a 2130/2001/EK rendeletet. A rendelettervezet nem került időben elfogadásra, így 2004. december 31-ig nem lépett hatályba. Ez a helyzet veszélyeztetheti az ázsiai és latin-amerikai fejlődő országokban az otthonuktól elszakadt népességcsoportokat támogató műveletek folyamatosságát és zökkenőmentes végrehajtását.
(4)
Biztosítani kell a 2130/2001/EK rendelet alkalmazását a jövőbeni rendelet hatálybalépéséig. Ez utóbbi fogja alkotni e két térségben az otthonuktól elszakadt népességcsoportokat támogató műveletek új jogi keretét.
(5)
Meg kell jelölni a jelenlegi pénzügyi tervből fennmaradó évek - 2005 és 2006 - pénzügyi keretét.
(6)
Biztosítani kell a 2130/2001/EK rendelet alkalmazásának független értékelését is.
(7)
A 2130/2001/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2130/2001/EK rendelet a következőképpen módosul:
1.
A 8. cikk (1) bekezdése helyébe a következő szöveg lép:
„(1) A Bizottság felelős az e rendelet hatálya alá tartozó műveletek értékeléséért, igazgatásáért és az azokkal kapcsolatos döntések meghozataláért a hatályos költségvetési és egyéb eljárásokkal, különösen az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 27. cikkében, 48. cikkének (2) bekezdésében, valamint 167. cikkében megállapítottakkal összhangban.”.
2.
A 15. cikk a következő bekezdéssel egészül ki:
„(1a) Az e rendelet végrehajtására szolgáló pénzügyi keret a 2005-től 2006-ig terjedő időszakra 141 millió EUR.”
3.
A 20. cikk második bekezdése helyébe a következő lép:
„Ezt a rendeletet 2006. december 31-ig kell alkalmazni.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2005. január 12-én.